Ανακοίνωση για την έναρξη επανεξέτασης ενόψει της λήξεως ισχύων των μέτρων αντιντάμπινγκ που εφαρμόζονται στις εισαγωγές ινών μη συνεχών από πολυεστέρα καταγωγής Λευκορωσίας

(2001/C 211/08)

Μετά τη δημοσίευση ανακοίνωσης για την επικείμενη λήξη(1) των μέτρων αντιντάμπινγκ που ισχύουν για τις εισαγωγές ινών μη συνεχών από πολυεστέρα καταγωγής Λευκορωσίας, (εφεξής "η ενδιαφερόμενη χώρα"), η Επιτροπή έλαβε αίτηση για την επανεξέταση των μέτρων αυτών, σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 2238/2000(3) (εφεξής "ο βασικός κανονισμός").

1. Αίτηση επανεξέτασης

Η αίτηση υποβλήθηκε στις 30 Απριλίου 2001 από την International Committee of Rayon and Synthetic Fibres (CIRFS) (εφεξής "ο αιτών") για λογαριασμό των παραγωγών που αντιπροσωπεύουν το μεγαλύτερο μέρος, σ' αυτή την περίπτωση πάνω από το 50 %, της συνολικής κοινοτικής παραγωγής ινών μη συνεχών από πολυεστέρα.

2. Προϊόν

Το προϊόν που αποτελεί αντικείμενο της επανεξέτασης είναι μη συνεχείς ίνες από πολυεστέρα καταγωγής Λευκορωσίας (εφεξής "το υπό εξέταση προϊόν") και υπάγεται επί του παρόντος στον κωδικό ΣΟ 5503 20 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Επί του παρόντος, το υπό εξέταση προϊόν υπόκειται σε οριστικό δασμό αντιντάμπινγκ που επιβλήθηκε με τον κανονισμό (ΕΚ) αριθ. 1490/96 του Συμβουλίου(4), όπως επεκτάθηκε από τον κανονισμό (ΕΚ) αριθ. 2513/97(5), για να καλύψει τις εισαγωγές δεσμών ινών συνεχών από πολυεστέρα, που καταστρατηγούσαν το αρχικό μέτρο.

4. Αιτιολόγηση της επανεξέτασης

Η αίτηση βασίζεται στο επιχείρημα ότι η λήξη της ισχύος των μέτρων είναι πιθανόν να οδηγήσει στην επανάληψη της πρακτικής ντάμπινγκ και της ζημίας που προκλήθηκε στον κοινοτικό κλάδο παραγωγής.

Όσον αφορά την επανάληψη της πρακτικής ντάμπινγκ, προσκομίσθηκαν αποδεικτικά στοιχεία ότι οι εξαγωγές σε άλλες τρίτες χώρες (όπως οι ΗΠΑ, η Ουκρανία, Ουγγαρία και η Λιθουανία) έγιναν σε τιμές που αποτελούν αντικείμενο ντάμπινγκ. Επιπλέον, το γεγονός ότι τα μέτρα καταστρατηγήθηκαν (βλέπε παρακάτω) δείχνει μια δομική τάση για την άσκηση πρακτικής ντάμπινγκ. Επίσης, οι εξαγωγές του υπό εξέταση προϊόντος από τη Λευκορωσία υπόκεινται σε μέτρα αντιντάμπινγκ σε άλλες τρίτες χώρες (Τουρκία, Πολωνία), που δείχνουν την ίδια τάση.

Ο αιτών προσκομίζει αποδεικτικά στοιχεία ότι, σε περίπτωση κατάργησης των μέτρων, το σημερινό επίπεδο εισαγωγών του υπό εξέταση προϊόντος ενδέχεται να αυξηθεί. Υπάρχει σημαντική αχρησιμοποίητη παραγωγική ικανότητα στη Λευκορωσία η οποία είναι πιθανόν να κατευθυνθεί προς την Κοινότητα λόγω των μέτρων που ισχύουν σε παραδοσιακές αγορές άλλες από την Κοινότητα (δηλαδή Τουρκία και Πολωνία), του κορεσμού άλλων περιφερειακών αγορών (ιδίως, η Βόρεια και Νότια Αμερική και η περιοχή της Ασίας-Ειρηνικού), και της ύπαρξης καλά καθιερωμένων κυκλωμάτων διανομής για το προϊόν της Λευκορωσίας στην Κοινότητα. Επίσης, μια ένδειξη των ποσοτήτων που θα μπορούσαν να εξαχθούν προς την Κοινότητα δίνεται με τις προηγούμενες δραστηριότητες καταστρατήγησης (βλέπε παρακάτω).

Όσον αφορά τη ζημία, ο αιτών ισχυρίζεται ότι η κατάσταση του κοινοτικού κλάδου παραγωγής είναι ακόμη εύθραυστη και ότι οποιαδήποτε επανάληψη ουσιαστικών εισαγωγών με τιμές που αποτελούν αντικείμενο ντάμπινγκ από την ενδιαφερόμενη χώρα είναι πιθανόν να οδηγήσουν σε επανάληψη περαιτέρω ζημίας στον κοινοτικό κλάδο παραγωγής, σε περίπτωση κατάργησης των μέτρων.

Επιπλέον, ο αιτών επισημαίνει ότι κατά την περίοδο της επιβολής των μέτρων, οι εξαγωγείς/παραγωγοί του υπό εξέταση προϊόντος από τη Λευκορωσία υπονόμευσαν τα υπάρχοντα μέτρα με πρακτικές καταστρατήγησης, οι οποίες εξουδετερώθηκαν με τον κανονισμό (ΕΚ) αριθ. 2513/97, με τον οποίο επεκτάθηκαν τα μέτρα στις εισαγωγές δεσμών ινών συνεχών από πολυεστέρα από τη Λευκορωσία.

5. Διαδικασία

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξεως ισχύος των μέτρων, η Επιτροπή αρχίζει επανεξέταση σύμφωνα με το άρθρο 11 παράγραφος 2 του βασικού κανονισμού.

5.1. Διαδικασία για τον προσδιορισμό της πιθανότητας άσκησης πρακτικής ντάμπινγκ και της ζημίας

Η έρευνα θα καθορίσει κατά πόσον η λήξη των μέτρων είναι, ή δεν είναι πιθανόν, να οδηγήσει σε συνέχιση ή επανάληψη της πρακτικής ντάμπινγκ και της ζημίας.

α) Ερωτηματολόγια

Για να συγκεντρώσει τα στοιχεία που κρίνει απαραίτητα για την έρευνά της, η Επιτροπή πρόκειται να αποστείλει ερωτηματολόγιο στον κοινοτικό κλάδο παραγωγής και σε όλες τις ενώσεις παραγωγών της Κοινότητας, στους παραγωγούς/εξαγωγείς της Λευκορωσίας, σε όλες τις ενώσεις παραγωγών/εξαγωγέων, στους εισαγωγείς και σε όλες τις ενώσεις εισαγωγέων που κατονομάζονται στην αίτηση ή που συνεργάσθηκαν στην έρευνα η οποία οδήγησε στην επιβολή των μέτρων που αποτελούν αντικείμενο της παρούσας επανεξέτασης, καθώς και στις αρχές των ενδιαφερομένων χωρών εξαγωγής.

Σε όλες τις περιπτώσεις, όλα τα μέρη θα πρέπει να επικοινωνήσουν πάραυτα με την Επιτροπή με φαξ, για να πληροφορηθούν εάν περιλαμβάνονται στην αίτηση, και για να ζητήσουν, ενδεχομένως, αντίγραφο του ερωτηματολογίου εντός της προθεσμίας που καθορίζεται στο σημείο 6 στοιχείο α), δεδομένου ότι η προθεσμία που καθορίζεται στο σημείο 6 στοιχείο β) της παρούσας ανακοίνωσης ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στο σημείο 6 στοιχείο β) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν αίτηση στην οποία υποδεικνύουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η εν λόγω αίτηση πρέπει να υποβληθεί εντός της προθεσμίας που καθορίζεται στο σημείο 6 στοιχείο γ) της παρούσας ανακοίνωσης.

γ) Επιλογή της τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγεί η Ταϊβάν ως κατάλληλη χώρα με οικονομία της αγοράς με σκοπό τον καθορισμό της κανονικής αξίας όσον αφορά τη Λευκορωσία, δεδομένου ότι, μεταξύ άλλων, χρησιμοποιήθηκε ως ανάλογη αγορά σε προηγούμενες έρευνες σχετικά με το ίδιο προϊόν. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που καθορίζεται στο σημείο 6 στοιχείο δ) της παρούσας ανακοίνωσης.

5.2. Διαδικασία για την αξιολόγηση του συμφέροντος της Κοινότητας

Σύμφωνα με το άρθρο 21 του βασικού κανονισμού και εφόσον επιβεβαιώνεται η πιθανότητα συνέχισης της πρακτικής ντάμπινγκ και ζημίας, λαμβάνεται απόφαση σχετικά με το αν η διατήρηση ή κατάργηση των μέτρων αντιντάμπινγκ είναι προς το συμφέρον της Κοινότητας. Για το λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών μπορούν, εντός της γενικής προθεσμίας που ορίζεται στο σημείο 6 στοιχείο β) της παρούσας ανακοίνωσης, να αναγγελθούν και να προσκομίσουν στοιχεία στην Επιτροπή, εφόσον αποδεικνύουν ότι υπάρχει αντικειμενική συνάφεια μεταξύ της δραστηριότητάς τους και του υπό εξέταση προϊόντος. Τα μέρη τα οποία ενήργησαν σύμφωνα με την προηγούμενη πρόταση μπορεί να ζητήσουν ακρόαση, αναφέροντας τους ιδιαίτερους λόγους για τους οποίους επιβάλλεται η ακρόασή τους, εντός της προθεσμίας που καθορίζεται στο σημείο 6 στοιχείο γ) της παρούσας ανακοίνωσης. Πρέπει να σημειωθεί ότι οι τυχόν πληροφορίες που υποβάλλονται βάσει του άρθρου 21 λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

6. Προθεσμία

α) Για την αίτηση ερωτηματολογίου από τα μέρη

Όλα τα ενδιαφερόμενα μέρη που δεν συνεργάσθηκαν στην έρευνα η οποία οδήγησε στην επιβολή των μέτρων που αποτελούν αντικείμενο της παρούσας επανεξέτασης οφείλουν να ζητήσουν ερωτηματολόγιο, το ταχύτερο δυνατόν, και το αργότερο εντός δεκαπέντε ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

β) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός αν υπάρχει διαφορετική πρόβλεψη, ώστε να μπορέσουν να ληφθούν υπόψη οι παρατηρήσεις τους κατά την έρευνα.

γ) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας 40 ημερών.

δ) Ειδική προθεσμία για την επιλογή της χώρας με οικονομία της αγοράς

Τα μέρη που συμμετέχουν στην έρευνα μπορούν να διατυπώσουν παρατηρήσεις σχετικά με την καταλληλότητα της επιλογής της Ταϊβάν, η οποία, όπως αναφέρεται στο σημείο 5.1 στοιχείο γ) της παρούσας ανακοίνωσης, θεωρείται ως κατάλληλη χώρα με οικονομία της αγοράς για τον καθορισμό της κανονικής αξίας όσον αφορά τη Λευκορωσία. Οι εν λόγω παρατηρήσεις πρέπει να περιέλθουν στην Επιτροπή εντός δέκα ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ, ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και Γ

TERV - 0/13

Rue de la Loi/Wetstraat 200 B - 1049 Βρυξέλλες Φαξ (32-2) 295 65 05 Τέλεξ COMEU B 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιούνται τα διαθέσιμα στοιχεία.

(1) ΕΕ C 29 της 30.1.2001, σ. 3.

(2) ΕΕ L 56 της 6.3.1996, σ. 1.

(3) ΕΕ L 257 της 11.10.2000, σ. 2.

(4) ΕΕ L 189 της 30.7.1996, σ. 13.

(5) ΕΕ L 346 της 17.12.1997, σ. 1.